Mozilla Firefox Mobile

Mozilla Firefox Mobile jo lichotny webwobglědowak projekta Mozilla za mobilne kóńcne rědy, ako na pś. PDA, mobilne telefony abo MID. Jadnučki źěłowy system, kótaryž se pódpěra, jo Android.

Kodowe mě za Firefox Mobile jo Fennec, engelske a francojske pomjenjenje za pusćinowu lišku Fenek. Firefox Mobile za Maemo 1.0 Beta 5 jo w lěśe 2009 prědna wersija wobglědowaka była, kótaraž jo měła oficielne mě a logo Firefox.

 Funkcionalnosć 

Firefox Mobile wuwija se na zakłaźe Mozilla Firefox, ma pak swójski wužywarski pówjerch. Ten jo ako na specielne zamóžnosći (na pśikład dotyknjeńske wobrazowki) tak teke na wobgranicowanja (małe wobrazowki) toś teje rědoweje klase pśiměrjony.

Firefox Mobile bitujo funkcije ako rejtarki, gesty dotknjeńskeje wobrazowki, blokěrowanje wuskokujucych woknow a zastojnik gronidłow. Wobměra programa dajo se z pśidankami rozšyriś.

 Aktualne platformy 

Android

Wersija za Android jo wót 29. měrca 2011 wózjawjoneje wersije 4.0 Firefox Mobile k dostaśeju. Z wersiju 14 jo se XUL-pówjerch pśez pówjerch Android narownał, aby se pótrjeba składa a napołnjowański cas znižyłej. Z wersiju 31 jo se zrazom pódpěra za Android 2.2 skóńcyła.

Wót wersije 37.0, kótaraž jo se 31. měrca 2015 wózjawiła, jo Mozilla Firefox Mobile teke z dolnoserbskim a górnoserbskim wužywarskim pówjerchom k dispoziciji, ale jano za rědy z Android 5.0 a wušej, dokulaž akle Android 5 pódpěra tśipismikowe rěcne kody.

 Pjerwjej pódpěrane platformy 

Maemo / MeeGo

Na zachopjeńku jo Firefox Mobile jano za internetnej tableta Nokia N800 a N810 k dostsaśeju. W februaru 2009 jo se pótom prědna alfawersija za HTC Touch Pro wózjawiła.

Prědna stabilna wersija jo se 28. januara 2010 za smartfon N900 wózjawiła. Wužywanje na tabletoma N800 a N810 jo teke móžno było, njejo se pak dopórucyło. W MeeGo, to jo naslědnik Maemo, Firefox Mobile jo měł standardny wobglědowak za smartfony byś.

Mozilla jo mjaztym z wuwiśim za Maemo a MeeGo pśestał, slědna wózjawjona wersija jo Firefox Mobile 7 był.

Windows Mobile

22. februara 2010 jo se stwórta alfawersija Firefox za Windows Mobile (Fennec) wózjawiła. Ale 22. měrca 2010 jo se pśipowěźeło, až pśestanu z wuwijanim za Windows Mobile. Toś ten kšac  jo se z tym wobtwarźił, až Microsoft za Windows Phone 7, to jo naslědnik Windows Mobile, njestaja rědy za wuwijanje natiwnych nałoženjow k dispozicji.

 Druge platformy 

Lěcrownož Firefox Mobile jo na mobilne kóńcne rědy wusměrjony, su se na zachopjeńku pšawidłownje wersije za desktopowe źěłowe systemy Linux, OS X a Windows wózjawili, aby wuwijarjam a pśełožowarjam bźez pódpěranego mobilnego rěda wuwijanje dodankow atd. zmóžnili. Nowše wersije muse se za toś te systemy samostatnje kompilěrowaś.

 Eksterne wótkaze 

 wiki.mozilla.org/Mobile – Mozilla Mobile Wiki
 Google Play – Wótkaz k Mozilla Firefox w Google Play
 www.mozilla.com/en-US/mobile – Produktowy bok Fennec (engelski)
 Erste Vorschau auf Firefox Mobile für Android erschienen, powěsć 28. apryla 2010 wó pśedalfawersiji na ZDNet.de

 Žrědła 

Kategorija:Software
Kategorija:Lichotna software
Kategorija:Software za Android
Firefox
Kategorija:Webowy wobglědowak
Kategorija:World Wide Web
Kategorija:Informatika